Saak laat vaar ná mesaanval op kleuters | Maroela Media
Die man wat daarvan beskuldig is dat hy twee kleuters, hul ma en ouma tydens 'n rooftog in Dobsonville, Soweto met 'n mes gesteek het, se saak is teruggetrek.
Phindi Louw, woordvoerder van die Nasionale Vervolgingsgesag (NVG), het gesê die saak is nie op die hofrol geplaas nie. "Dit is weens 'n gebrek aan bewyse," het sy verduidelik. Die 33-jarige man is Donderdagmiddag in hegtenis geneem en sou vandag in die Protea-landdroshof verskyn het.
Die kleuters se pa het intussen gesê hy is woedend dat die aanklagte teruggetrek is. "Ek is kwaad dat die aanklagte teruggetrek is omdat die ouma gesê het dit is nie die man wat hulle aangeval het nie," het Lehlogonolo Majara gesê. Volgens Majara kan die ouma egter nie seker wees dat dit wel die verkeerde man is wat in hegtenis geneem is nie, aangesien dit donker was toe hulle aangeval is.